Begin deur jou kleuter aan te moedig om ’n ekstra toebroodjie vir sy maatjie by die skool te neem of pluk ’n blommetjie om saam te neem wanneer julle na ’n speelafspraak genooi is. Leer hom dat gesonde en langtermyn-vriendskappe gebaseer is op min of meer gelyke dosisse van gee en neem. So sal jou kind sommer vinnig ontdek dat dit lekkerder en veel meer lonend is om te gee as om te ontvang.
Hierdie vaardigheid is een van die belangrikes; daar is mos niks so aantreklik soos iemand wat goed kan luister nie! Leer jou kind om ander kinders ’n kans te gee om te praat en om te luister wanneer hulle praat, veral as jou kind meestal ’n gesprek oorheers of sy maatjie in die rede val. Die maatjie gaan later belangstelling verloor en ophou praat.
Daar is ’n fyn grens tussen eerlikheid en iemand se gevoelens seermaak. Jou kind moet die een of ander tyd leer dat ’n mens liefs nie té eerlik moet wees nie. Jy kan die proses aanmoedig deur hom te vra hoe hy sou voel as iemand iets leliks vir hom sou sê. Dit is ook ’n goeie idee om te verduidelik daar is goed wat jy mag dink (soos byvoorbeeld dat sy maatjie se voete sleg ruik), maar wat jy nie mag sê nie, want dit sal sy maatjie se gevoelens seer maak.
Die een dag is Christiaan sy beste vriend en die volgende dag Jaco. Kleuters se vriendskappe is kortstondig en jou kind sal vinnig agterkom dat vriendskappe soms tot ’n einde kom, al is dit hoe pynlik. Moedig jou kind aan om oor sy gevoelens te praat, want kinders is baie sensitief vir verwerping. Hy verstaan dalk nie hoekom Jaco nie meer met hom wil speel nie, maar hy kan daaroor praat. Onthou om erkenning aan sy gevoelens van woede en verlies te gee. Soms gebeur dit dat jy ’n vriendskap nie goedkeur nie, maar moenie sleg praat van jou kind se maatjie nie. Stel eerder ’n alternatiewe speelmaatjie voor.